Fil-25 ta' Settembru, il-Kunsill adotta regolament li jistabbilixxi fond Ewropew għall-iżvilupp sostenibbli (EFSD) . Il-fond ser jiġi stabbilit fit-28 ta' Settembru. L-EFSD huwa l-istrument prinċipali għall-implimentazzjoni tal-pjan ta' investiment estern (PIE) Ewropew li jappoġġa l-investimenti fil-pajjiżi Afrikani u tal-viċinat. L-objettiv ewlieni tal-pjan huwa li jikkontribwixxi għall-kisba tal-Għanijiet ta' Żvilupp Sostenibbli tal-Aġenda 2030 billi tingħata spinta lill-impjiegi u t-tkabbir, filwaqt li jiġu indirizzati l-kawżi ewlenin tal-migrazzjoni. B'baġit inizjali ta' 3 350 miljun euro, il-fond huwa maħsub biex jiskatta sa 44 biljun euro ta' investiment . Dan l-ammont jista' jiġi rdoppjat jekk l-istati membri u donaturi oħra jipprovdu l-ekwivalenti tal-kontribuzzjonijiet tal-UE. Il-fond ser jikkontribwixxi għall-finanzjament ta' proġetti f'firxa wiesgħa ta' setturi, bħall-enerġija, it-trasport, l-infrastruttura soċjali, l-ekonomija diġitali, l-użu sostenibbli tar-riżorsi naturali, l-agrikoltura u servizzi lokali. L-EFSD ser jinkoraġġixxi lis-settur privat biex jinvesti f'pajjiżi jew setturi fejn kieku b'mod ieħor ma kienx jagħmel hekk, bħal pajjiżi fraġli jew milquta mill-konflitti. B'mod simili għall-Fond Ewropew għall-Investimenti Strateġiċi li ser jappoġġa lill-investimenti fl-UE, il-fond ser joffri garanziji u jappoġġa l-użu ta' mekkaniżmi ta' taħlit biex jiġu appoġġati proġetti aktar riskjużi. Dan ser jopera bħala ' ', billi jirċievi proposti ta' finanzjament mingħand istituzzjonijiet finanzjarji u investituri pubbliċi jew privati u jagħti firxa wiesgħa ta' appoġġ finanzjarju għall-investimenti eliġibbli. Il-Parlament adotta t-test fis-6 ta' Lulju. Ir-regolament ser jiġi ppubblikat fil‐Ġurnal Uffiċjali fis‐27 ta' Settembru. Fit-28 ta' Settembru, il-bord strateġiku tal-EFSD ser ikollu l-ewwel laqgħa tiegħu biex jiddiskuti l-istrateġija ġenerali u l-prijoritajiet ta' investiment għall-fond. Test tar-regolament dwar l-EFSD Ara l-paġna tal-laqgħa